# Årsberetning for Hærland bygdekvinnelag året 2010-2011

Styret har bestått av:

Leder: Marit Holene

Nestleder: Anne Revhaug

Sekretær: Bente Myhre

Kasserer: Unni Flønes

Studieleder: Anne Johanne Dahl

Varamedlemmer til styret: Liv Berger, Turid Gilland og Laila B. Naalum

I tillegg til årsmøte har det vært holdt 9 medlemsmøter, 4 styremøter og 1 kretsstyremøte. Medlemstallet har vært 31.

Vi har hatt følgende program i løpet av året:

November: Tema for medlemsmøte var havre. Dette var et praktisk møte med baking. Det ble også arrangert blodklubb-kveld i Bøndenes Hus. Det ble laget og solgt blodklubb. Overskuddet gikk til restaurering av Bøndenes Hus.

Desember: Adventsmøte i Bøndenes Hus med tradisjonell eftasverd. Odd Georg Murud underholdt rundt temaet Evert Taube.

Januar: Toving av ull sto på programmet og vi fikk besøk av Inger Moberg og May Sølvberg fra Gamleskolen på Havnås. Vi tovet hjerter og epler.

Februar: Litteraturkveld med Sissel Margrethe Børke, som holdt foredrag om forskjellige stilarter i litteraturen.

Mars: På kvinnedagen hadde vi besøk av Kari Mette Fjeld som fortalte om kvinnesak og krisesenter.

April: I øsende regnvær var det byvandring i Mysen med Tore Lund, som sto på planen.

Mai: Vi hadde fellesmøte med Trømborg bygdekvinnelag i Trømborg menighetshus. Kent Ruud fra Sentrum Blomster fortalte om sommerblomstene.

Juni: Sommerturen gikk i år til hytta til Marit Holene.

September: Tema var Enklere Liv. Elis Hansen viste frem et utvalg produkter for en enklere hverdag.

Andre prosjekter i løpet av året har vært brødbaking for 6. klasse på Hærland skole. Det har også vært temadag for 9. klassejentene på ungdomsskolen. Laget bidro med å lage mat. Flere fra laget deltok. Dette var vellykkede prosjekter.

Laget har også bidratt med vakter i forbindelse med BU-stevnet i sommer.

I løpet av året har det vært arrangert lesesirkel i laget. Boken som ble valgt var Jernporten av Sissel Margrethe Børke. Det var Eidi Ruud som ledet lesesirkelen.

Det har også vært arrangert tovekurs og mat og vinkurs i løpet av året.

Hærland bygdekvinnelag har deltatt i Hamnehagan på årets Momarked. Laget serverte røkt svinekam med potetsalat. Anne Johanne Dahl bakte flatbrød på Momarkedet.

Bygdas dag i Mysen gikk av stabelen i september. Hærland bygdekvinnelag hadde stand sammen med de andre lagene. Det ble solgt kyllingklubber.

Høsttakkefesten i Hærland kirke med utdeling av 4-års bok. Hærland bygdekvinnelag sto for kirkekaffen og vakker pynting av kirken.

Det har også vært vaskedag i Bøndenes Hus.

Vi har gitt blomster til jubilanter i løpet av året. Saker fra ØBK og NBK har blitt tatt opp og referert på medlemsmøtene. Laget har egen hjemmeside på internett og det legges blant annet ut bilder og artikler fra aktuelle saker. I tillegg ligger halvårsplanen der og opplysninger om laget generelt.

Det har vært god aktivitet i laget i år og mange av medlemmene har bidratt på forskjellige måter. Vi har mistet noen medlemmer, men samtidig har vi fått noen nye. Dette gjør at medlemstallet har holdt seg stabilt det siste året.